**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΑΛΜΥΡΟΥ**

**ΑΡ. 202/2023**

**ΑΠΟΦΑΣΗ - ΠΡΑΞΗ**

**ΤΟΥ ΔΙΕΥΘΥΝΟΝΤΟΣ ΤΟ ΕΙΡΗΝΟΔΙΚΕΙΟ ΑΛΜΥΡΟΥ**

**ΘΕΜΑ**: Αναστολή εργασιών του Ειρηνοδικείου Αλμυρού από την Τετάρτη 04 Οκτωβρίου 2023 έως και την Τετάρτη 11 Οκτωβρίου 2023 ενόψει της διενέργειας των αυτοδιοικητικών εκλογών της 08ης Οκτωβρίου 2023 και σε περίπτωση διενέργειας Επαναληπτικών εκλογών στις 15 Οκτωβρίου 2023 παράταση της αναστολής εργασιών μέχρι και την Τετάρτη 18 Οκτωβρίου 2023.

**Αφού λάβαμε υπόψη:**

**Α)** Την υπ’ αριθ. πρωτ. 46339οικ./22-9-2023 Εγκύκλιο του Υπουργείου Δικαιοσύνης, στην οποία αναφέρεται ότι, ενόψει της διενέργειας των περιφερειακών και δημοτικών εκλογών της 8ης Οκτωβρίου 2023, επιβάλλεται να ανασταλούν οι εργασίες των πολιτικών - ποινικών δικαστηρίων της χώρας για το διάστημα από την 4η Οκτωβρίου 2023 έως και την 11η Οκτωβρίου 2023 και ότι, σε περίπτωση διενέργειας επαναληπτικών δημοτικών ή περιφερειακών εκλογών στις 15 Οκτωβρίου 2023, επιβάλλεται να παραταθεί η αναστολή των εργασιών των πολιτικών - ποινικών δικαστηρίων της χώρας μέχρι και την 18η Οκτωβρίου 2023.

**Β)** Τις διατάξεις του άρθρου 22 παρ. 2 εδ. α έως γ΄ του ν. 4938/2022 (Κώδικας Οργανισμού Δικαστηρίων και Κατάστασης Δικαστικών Λειτουργών).

**Γ)** Το ότι εξαιτίας της διενέργειας των ανωτέρω εκλογών καθίσταται μερικώς αδύνατη η ομαλή λειτουργία του Ειρηνοδικείου Αλμυρού κατά την διάρκεια της ως άνω ορισθείσας αναστολής λόγω α) της απουσίας δικαστών, δικηγόρων και δικαστικών υπαλλήλων προς τον σκοπό άσκησης των καθηκόντων τους, ως αντιπροσώπων της δικαστικής αρχής και β) της συγκρότησης εκλογικών συνεργείων σε συνδυασμό με το ότι υφίσταται αριθμός κενών οργανικών θέσεων των δικαστικών υπαλλήλων, γεγονότα τα οποία συνιστούν ουσιαστικό λόγο ανωτέρας βίας κατά την έννοια του άρθρου 22 παρ. 2 του ν. 4938/2022.

**Δ)** Τις υπηρεσιακές ανάγκες, όπως επίσης και την εύρυθμη λειτουργία των υπηρεσιών του Ειρηνοδικείου Αλμυρού.

**ΑΠΟΦΑΣΙΖΟΥΜΕ**

την αναστολή μέρους των εργασιών του Ειρηνοδικείου Αλμυρού για το χρονικό διάστημα από την Τετάρτη 4 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση διενέργειας επαναληπτικών εκλογών έως και την Τετάρτη 18 Οκτωβρίου 2023, κατά τα κατωτέρω ειδικότερα αναφερόμενα:

**1.** Δεν θα εκφωνηθούν οι προσδιορισθείσες υποθέσεις για το χρονικό διάστημα από την Τετάρτη 4 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση διενέργειας επαναληπτικών εκλογών έως και την Τετάρτη 18 Οκτωβρίου 2023, συμπεριλαμβανομένων των αιτήσεων μεταρρύθμισης ή άρσης προσημειώσεων και εγγραφής συναινετικών προσημειώσεων (πλην των υποθέσεων πλειστηριασμών). Οι υποθέσεις που θα αποσυρθούν θα επαναπροσδιορισθούν αυτεπαγγέλτως με πράξη του Ειρηνοδίκη Αλμυρού, η δε εγγραφή της υπόθεσης στο πινάκιο ή το έκθεμα με επιμέλεια του γραμματέα θα ισχύει ως κλήτευση όλων των διαδίκων (άρθρο 260 παρ. 4 του Κ.Πολ.Δ). Προς διευκόλυνση των διαδίκων και μόνο για τον σκοπό αυτόν, η γραμματεία του Ειρηνοδικείου Αλμυρού θα ενημερώσει σχετικά τη γραμματεία του Δικηγορικού Συλλόγου Βόλου και την Κεντρική Υπηρεσία του ΝΣΚ για λογαριασμό του Ελληνικού Δημοσίου και θα προβεί σε σχετική ανάρτηση στον Πίνακα Ανακοινώσεων του Ειρηνοδικείου Αλμυρού.

**2.** Σε σχέση με τις προσωρινές διαταγές:

α) Κατά το χρονικό διάστημα από την Τετάρτη 4 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση διενέργειας επαναληπτικών εκλογών έως και Τετάρτη 18 Οκτωβρίου 2023 αιτήσεις χορήγησης προσωρινών διαταγών και ανεπίδεκτες αναβολής αιτήσεις χορήγησης νομικής βοήθειας θα εκδικάζονται από τους Ειρηνοδίκες Υπηρεσίας.

β) Πάσης φύσης προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης ή ορίστηκε ότι ισχύουν υπό τον όρο της συζήτησης της υπόθεσης σε ορισμένη δικάσιμο, εφόσον η υπόθεση επρόκειτο να εκδικασθεί κατά το χρονικό διάστημα από την Τετάρτη 4 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση διενέργειας επαναληπτικών εκλογών έως και την Τετάρτη 18 Οκτωβρίου 2023 και θα αποσυρθεί, παρατείνονται αυτοδικαίως, με την παρούσα πράξη, έως την συζήτηση της υπόθεσης, όποτε η τελευταία προσδιορισθεί κατά τα ανωτέρω αναφερόμενα.

**3.** Σε σχέση με τις ένορκες βεβαιώσεις:

Κατά το χρονικό διάστημα από την Τετάρτη 4 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση διενέργειας επαναληπτικών εκλογών έως και την Τετάρτη 18 Οκτωβρίου 2023, θα γίνονται μόνον όσες έχουν προσδιορισθεί κατόπιν κλήσης.

**4.** α) Τα Τμήματα της Γραμματείας του Ειρηνοδικείου θα παραμείνουν κλειστά για το κοινό και θα εξυπηρετούνται μόνο αιτήματα από τα οικεία Τμήματα που σχετίζονται με κατεπείγουσες περιπτώσεις, όπως, ενδεικτικώς, για: α) κατάθεση ένδικων μέσων και βοηθημάτων (π.χ. αγωγών, ανακοπών), η καταληκτική προθεσμία άσκησης των οποίων εμπίπτει στο χρονικό διάστημα από την Τετάρτη 04 Οκτωβρίου 2023 έως και την Τετάρτη 11 Οκτωβρίου 2023 και σε περίπτωση επαναληπτικών εκλογών έως και την Τετάρτη 18 Οκτωβρίου 2023, β) προβολή – αντίκρουση ισχυρισμών του άρθρου 237 παρ. 5 ΚΠολΔ και γ) κατάθεση αιτήσεων ασφαλιστικών μέτρων και χορήγησης προσωρινών διαταγών. Η κατάθεση αιτήσεων έκδοσης διαταγής πληρωμής θα γίνεται μόνο σε περίπτωση ύπαρξης κινδύνου παραγραφής.

β) Προκειμένου για διαφορές υπαγόμενες στην τακτική διαδικασία, οι οριζόμενες στον ΚΠολΔ προθεσμίες κατάθεσης προτάσεων ή εφόσον τέτοιες έχουν κατατεθεί νωρίτερα, κατάθεσης προσθήκης (και κλεισίματος φακέλων), παρατείνονται έως την Πέμπτη 12 Οκτωβρίου 2023 και σε περίπτωση επαναληπτικών εκλογών έως την Πέμπτη 19 Οκτωβρίου 2023. Τέλος, επισημαίνεται ότι το χρονικό διάστημα από Τετάρτη 04 Οκτωβρίου 2023 έως και Τετάρτη 11 Οκτωβρίου 2023 και σε περίπτωση επαναληπτικών εκλογών έως και Τετάρτη 18 Οκτωβρίου συνυπολογίζεται κανονικά για κάθε είδους άλλη προθεσμία.

γ) Οι δηλώσεις τρίτου και οι δηλώσεις αποποίησης θα γίνονται κανονικά, εκτός της Παρασκευής 6 Οκτωβρίου 2023, της Δευτέρας 9 Οκτωβρίου 2023 και της Τρίτης 10 Οκτωβρίου 2023 και σε περίπτωση επαναληπτικών εκλογών εκτός της Παρασκευής 13 Οκτωβρίου 2023 και της Δευτέρας 16 Οκτωβρίου 2023 που θα γίνονται μόνο για τις περιπτώσεις που η καταληκτική προθεσμία είναι η Παρασκευή 6 Οκτωβρίου και η Τρίτη 10 Οκτωβρίου και σε περίπτωση επαναληπτικών εκλογών η Παρασκευή 13 Οκτωβρίου και η Δευτέρα 16 Οκτωβρίου 2023 αντίστοιχα.

**Αλμυρός 2-10-2023**

**Ο Διευθύνων το Ειρηνοδικείο Αλμυρού**

**ΘΕΟΦΑΝΗΣ Π. ΧΟΝΤΖΙΑΣ**